Europa-Parlamentets beslutning

med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2001 - Sektion VI - Det Økonomiske og Sociale Udvalg

EUROPA-PARLAMENTET,

der henviser til forvaltningsregnskab og balance for regnskabsåret 2001 (SEK(2002) 405 - C5-0246/2002),

der henviser til Revisionsrettens årsberetning for regnskabsåret 2001 med institutionernes svar (C5-0538/2002)(1),

der henviser til Revisionsrettens revisionserklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 (C5-0538/2002),

der henviser til Rådets henstilling af 7. marts 2003 (C5-0087/2003),

der henviser til EF-traktatens artikel 272, stk. 10, og artikel 275,

der henviser til artikel 22, stk. 2 og 3, i finansforordningen af 21. december 1977(2) og artikel 50 i finansforordningen af 25. juni 2002(3),

der henviser til forretningsordenens artikel 93a og bilag V,

der henviser til betænkning fra Budgetkontroludvalget (A5-0101/2003/Rev1),

1. glæder sig over, at Det Økonomiske og Sociale Udvalg er indstillet(4) på at forelægge dechargemyndigheden den ved delegation bemyndigede anvisningsberettigedes årsberetning i medfør af den nye finansforordnings artikel 60, stk. 7;

2. glæder sig over de fremskridt, der er registreret(5) i Det Økonomiske og Sociale Udvalg med indførelsen af den uafhængige interne revisor og den særlige instans til behandling af økonomiske uregelmæssigheder, som kræves i den nye finansforordning; understreger nødvendigheden af, at der udvises stor omhu af Det Økonomiske og Sociale Udvalgs interne revisor, når han undersøger systemerne, og af de tjenestemænd ("kontrollører"), der har ansvaret for at kontrollere transaktionerne, i betragtning af de problemer, der er blevet påpeget i tidligere dechargebetænkninger;

3. opfordrer Det Økonomiske og Sociale Udvalg til at give dechargemyndigheden en kopi af de interne bestemmelser for gennemførelse af Udvalgets budget, så snart de er vedtaget, samt beskrivelsen af den interne revisors arbejdsopgaver;

4. bifalder de eksempler på interinstitutionelt samarbejde (bygninger, forsikringsudbud), som er nævnt i svarene på spørgeskemaet(6), og opfordrer institutionerne til at fortsætte deres bestræbelser i denne retning;

5. glæder sig over den letlæselige og informative måde, Det Økonomiske og Sociale Udvalgs analyse af den økonomiske forvaltning(7) præsenteres på;

6. glæder sig over de foranstaltninger, der er vedtaget af Det Økonomiske og Sociale Udvalg og Regionsudvalget med henblik på at realisere en rigtig ligestillingspolitik(8), og opfordrer begge udvalg til at fortsætte bestræbelserne i denne retning;

7. beklager, at afskrivningen af Montoyer-Bygningens grund i modstrid med almindelig regnskabspraksis blev medtaget i begge udvalgs balancer; sætter sin lid til, at denne afskrivning i overensstemmelse med Revisionsrettens anbefalinger vil blive korrigeret i forbindelse med regnskabsafslutningen for regnskabsåret 2002;

8. konstaterer, at Revisionsretten vurderede(9), at det ikke kunne garanteres, at beløbet under "andre materielle anlægsaktiver" var rigtigt, da der ikke var blevet foretaget nogen fysisk opgørelse siden 1998; accepterer de to udvalgs svar, ifølge hvilket den fysiske inventaropgørelse forventedes afsluttet inden udgangen af 2002; anmoder Revisionsretten om at kontrollere nøjagtigheden af den inventaropgørelse, der således fremkommer;

9. noterer sig udtalelsen(10) om, at projektet for renovering af Belliard-Bygningen fortsat er i overensstemmelse med planerne hvad angår både tidsfrister og kvalitet; anmoder ikke desto mindre de to udvalg om inden den 1. juli 2003 at udarbejde en rapport til dechargemyndigheden, der indeholder en oversigt over, hvor langt man er nået med udbuddene vedrørende indretning af mødelokaler, og en evaluering af, hvad der er sket med Belliard-projektet indtil nu, baseret på princippet om forsvarlig økonomisk forvaltning;

10. konstaterer, at de to udvalgs behov i forbindelse med udvidelsen er blevet opgjort, og at der er rettet en anmodning til budgetmyndigheden;

11. opfordrer deltagerne i EU-Konventet til grundigt at overveje ØSU's effektivitet og betydning set i relation til de 300 rådgivende organer og udvalg, der eksisterer rundt om Kommissionen, notere sig, hvor der er tale om overlapning og dobbeltarbejde, og træffe foranstaltninger til at sikre afskaffelse heraf;

12. konstaterer, at ØSU kun kan høres om formuleringen af politikker og fremsætte henstillinger, mens den sociale dialog, der blev vedtaget med Maastricht-traktaten, derimod kan resultere i bindende lovgivning; finder det på den ene side foruroligende, at arbejdsmarkedets parter stiller sig kritiske til manglen på disponible ressourcer, men konstaterer på den anden side, at udgifterne til ØSU som følge af udvidelsen vil løbe op i 99,6 mio. EUR (ØSU's beretning til budgetmyndigheden fra oktober 2001), hvoraf en del dog er fælles med Regionsudvalget; anmoder deltagerne i EU-Konventet om at tage hensyn til dette under deres forhandlinger om Europas fremtid.

(1) EFT C 295 af 28.11.2002, s. 1.

(2) EFT L 356 af 31.12.1977, s. 1.

(3) EFT L 248 af 16.9.2002, s. 1.

(4) Svar på spørgeskema PE 315.844 (Spørgsmål 3).

(5) Svar på spørgeskema PE 315.844 (Spørgsmål 2).

(6) PE 315.844 (Spørgsmål 4).

(7) SEK(2002) 405.

(8) Svar på spørgeskema PE 315.844 (Spørgsmål 3).

(9) Revisionsrettens årsberetning for 2001, punkt 7.15.

(10) Svar på spørgeskema PE 315.844 (Spørgsmål 1).